NORMANDI ELLIS

Az
ANGYALOK
ősi hagyománya

Mélyreható tanulmány
az isteni hírvivők misztériumáról

ÉDESVÍZ KIADÓ
BUDAPEST

A fordítás az alábbi kiadás alapján készült:

Normandi Ellis / The Ancient Tradition of Angels: The Power and Influence of Sacred Messengers

First published by Inner Tradition International, One Park Street, Rochester, Vermont 05767, USA.

Fordító

Fehér Zsuzsanna

Szerkesztő

Besenyő Viktória

Olvasószerkesztő

Bartus Csilla

Copyright © Normandi Ellis, 2023

Hungarian translation © Fehér Zsuzsanna, 2023

Hungarian edition © Édesvíz Kft., 2023

Cover design © Édesvíz Kft., 2023

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó: Novák András igazgató

Főszerkesztő és gyártásvezető: Dudich Ákos

Tördelő: Skiathos Visuals

Borító: Goart Bt.

Elektronikus formátum
Békyné Kiss Adrien

EPUB ISBN 978-963-507-505-8

MOBI ISBN 978-963-507-506-5

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Tartalom

Jean Houston előszava

Lynn Andrews előszava

Bevezetés / A hívásra válaszolva

1. Nyugati hagyományok

2. Keleti hagyományok

3. A Selyemút hagyományai

4. Sötét angyalok

5. Az emberek és az angyalok kapcsolódása

Következtetés / Vagyok, aki vagyok

Függelék / Az arkangyalok megidézése

Köszönetnyilvánítás / Élő hála

A szerzőről

Lányomnak, Alainának, a legkedvesebb ajándéknak,
amit valaha angyal hozott.

„Semmi sem lenyűgözőbb, mint egy angyal, látszólag semmi sem jelentéktelenebb, mint egy emberi lény, mégis egy maroknyi porban benne van a téridő teljes univerzumának lenyomata. Isten készül valamire…”

– William Irwin Thompson

Jean Houston előszava

A kezedben tartott könyv egyszerre csoda és rejtély – ragyogó, megmagyarázhatatlan és mégis átlátható a transzcendencia számára. Bizonyára az összes angyal tapsol.

Sok éve ismerem Normandit. Közös történetünk 1990-ben kezdődött, amikor zseniális első könyve, az Awakening Osiris hangfelvételénél narráltam. Szavai olyan mélyek voltak, és a mögöttük rejlő mondanivaló olyan erőteljes, hogy végigfutott a hideg a hátamon. 1991-ben száz tanítványomnak vezetett egy egyiptomi utat, ahol velem együtt értelmezte az ókori Egyiptom mélyebb dimenzióit és szakrális pszichológiáját. Együtt dolgozott velem az 1995-ben megjelent The Passion of Isis and Osiris című könyvemen is.

Normandi publikációs múltja félelmetes: tizennégy könyvet írt, és még több várható. Mesteri író és tudós, szellemes, innovatív, és mindig a felfedezések élvonalában jár. A metafizika irántix0 érdeklődése többdimenziós elméről és kifinomult szellemről árulkodik.

Tevékenységének intenzitása az idő múlásával mit sem lanyhult. Nem pihen a babérjain. Az angyalok hívták, és ő válaszolt. Mi-után csaknem négy évtizedig bányászta az egyiptomi kozmológia aranyát, temérdek angyalt adott korunknak. A szellemvilággal való kapcsolat újfajta megértését kínálja nekünk, szellemesen, bölcsen és éleslátóan. Azt állítja: nem csupán egy zsáknyi ego vagyunk, hanem az isteni építkezés részesei. E tény megvilágításával nagyobb teret és valóságalapot adott az isteni dimenzióknak, hogy megnyilvánulhassanak, együttműködhessünk velük, és így enyhíthessék evilági szenvedésünket.

Nagyon sokat tanulok Normanditól, ahogyan mások is. Ezzel a csodálatos munkájával meghívta a szépség, az igazság és az együtt teremtés démonjait az egyén és a társadalom sötét bugyraiba, amelyeknek óriási szükségük van az általa közvetített szent ismeretre. Hiszem, hogy ez a könyv megújítja az angyalokba és a velük való együttműködésbe vetett hitünket, spirituális reneszánszot előidézve. Ha Normandi munkája arra késztet bennünket, hogy újra higgyünk az angyalokban, akkor talán az angyalokat is arra készteti, hogy újra higgyenek bennünk.

Dr. Jean Houston az emberi képességek mozgalmának tudósa, filozófusa és kutatója. Korunk egyik legjelentősebb látnoka, gondolkodója és cselekvője. Tanításaiban mély történelmi, kulturális, tudományos, spirituális tudását ötvözi az emberi fejlődés terén szerzett ismereteivel. Harminc könyvet írt a szakrális élet és az élet céljának megtalálása témájában. A UNICEF tanácsadójaként az emberi és kulturális fejlődés elősegítésén dolgozott világszerte, támogatva a szervezet kiterjedt oktatási programjainak megvalósítását. Clinton elnök és Hillary Clinton tanácsadójaként is tevékenykedett. Nagy hatású, dinamikus előadó, világszerte tart konferenciákat és szemináriumokat társadalmi vezetők, oktatási intézmények és vállalatok számára. Pszichológiából és vallástudományból doktorált. Számos intézmény tiszteletbeli doktori címét birtokolja.

Lynn Andrews előszava

Normandi Ellis könyve, Az angyalok ősi hagyománya új megközelítést kínál az olvasóknak az angyali jelenléthez emberi ügyekben. Ellis született mesélő és figyelmes tudós, személye hitelessé, ugyanakkor rendkívül közérthetővé teszi a művet. Az általa elbeszélt ókori és bibliai történetek, apokrifek és kortárs megfigyelések szinte életre kelnek. Ez a figyelemre méltó könyv sokkal több mint egy tudományos értekezés, hiszen a szerző személyes elmélkedéseit és tapasztalatait a tudományos kutatások eredményeivel ötvözi. Alapos és kielégítő útmutatást nyújt a témában tájékozatlanok, illetve a szent világ és az angyalok misztériumának ismerői számára egyaránt.

A szöveg nyitott; az angyaloknak és az emberi történelem és kultúra más spirituális, szárnyas lényeinek ugyanolyan jelentőséget ad. Szó esik a zsidó-keresztény hitvilág, a hinduizmus és a buddhizmus angyalairól, a Selyemút hagyományairól, a zoroasztriánus és jezidita angyalokról, a halál angyalairól, valamint a bukott és sötét angyalokról. A sötét angyalokra a rossz emberi döntések és a helytelen gondolkodás képviselőiként tekinthetünk, amelyek nyomorúságot okoznak nekünk, illetve olyan csábításokként, amelyek rossz útra visznek minket. A szerzőt idézve: „A gondolatok dolgok. Ha sötét angyalokat keresel, meg fogod találni őket. A könyv megpróbál válaszolni a gyakori olvasói kérdésekre, de ez csak úgy lehetséges, ha a kvantumfizikáról is beszélünk, mert az angyalok fényből vannak. Ahogy mi is.”

Normandi Ellis állítása szerint az, ahogyan az angyalokról beszélünk, illetve az angyalok célja a tudatosságról alkotott felfogásunkon múlik, és úgy változik, ahogyan az egyedi énünkről és a minket körülvevő világról alkotott tudatosságunk, az érzékelésünk. Olyan dolgok történnek az életünkben, amelyekről soha nem gondoltuk volna, hogy lehetségesek. Vajon önmagában a tudatosság kényszeríti ki a változást azzal kapcsolatban, ahogyan a „valóságot” érzékeljük? Vagy talán a tudat emelkedik fel a szellem birodalmába, hogy „angyalnak” nevezzük?

Az angyalok szinte minden vallásban és spirituális gyakorlatban megjelennek mint isteni vagy spirituális hírvivők. Amikor a szellemvilág összezavar bennünket, ez a könyv hidat képez a zűrzavar és a tudatosság között. Az angyali hírnökök azért jönnek el az életünkbe, hogy az isteni teremtő intelligencia misztériumával töltsenek el és inspiráljanak bennünket.

Talán az angyalok épp a nyomasztó és illuzórikus materiális világ ellenszerei? Talán az angyal olyan tapasztalás, amelynek az elménknek kell formát adnia? Az angyalok ősi hagyománya nem próbálja megválaszolni a kérdést, hogy mi az angyal, de útmutatót nyújt az angyalok világában való elmélyüléshez, és lehetőséget ad az olvasónak, hogy úgy gondolkodjon az angyalok valódi üzenetéről, mint ami elidegeníthetetlen részünk, mint ami elválaszthatatlan tőlünk. Talán ez a könyv a nem hívőket és a szkeptikusokat is arra ösztönözheti, hogy azt mondják: „Igen… talán.”

Ellis számos könyv, novella, esszé, vers, könyvkritika szerzője, fordító, előadó, akadémikus, tanár, műhelyfoglalkozások vezetője. A tudósok szakértelmével és a költők kíváncsiságával ír. Megközelítése a témához köt bennünket, ahelyett, hogy eltávolítana tőle. A szertartások iránt érdeklődők és a kíváncsiak számára a könyv függeléke, „Az arkangyalok segítségül hívása” különleges ajándék.

Normandi Ellis azt írja: „Egy misztériumban élünk… Az angyalok igazi üzenete bennünk rejlik.” Ezek a mondatok önmagukban is elég provokatívak ahhoz, hogy ez a könyv kötelező olvasmány legyen azok számára, akik szeretnék jobban megérteni az angyali állapot összetettségét.

A néhai Lynn Andrews a The New York Times és a Medicine Woman sorozat szerzője. Utóbbi a három évtizeden át négy kontinensen sámángyógyítókkal folytatott munkájának és tanulmányainak krónikája. Lynn ezenfelül huszonegy bestsellert és munkafüzetet írt. Sámángyógyítóként és misztikusként világszerte elismert, vezető egyénisége volt a spirituális gyógyítás és a személyes megerősödés területeinek. Összekapcsolta a sámánizmus ősi világát a modern társadalommal, igyekezett kielégíteni a mai ember szomjúságát a mélyreható személyes gyógyulás és a megvilágosodáshoz vezető út mélyebb megértése iránt. Lynn minden évben sámángyógyító összejöveteleket tartott Hawaiin és az arizonai Paradise Valley-ban, valamint sámántúrákat vezetett Egyiptomba, Peruba, Alaszkába, Írországba és más szent helyekre az egész világon.

Bevezetés
A hívásra válaszolva

„A csoda megnyitja az egyébként zárt kozmoszt.”

– THOMAS MOORE:
A RELIGION OF ONE’S OWN

– Hiszel az angyalokban? – kérdezik tőlem gyakran az emberek.

– Igen, hiszek – szoktam válaszolni.

– Dolgozol angyalokkal?

– Igen.

– Látod az angyalokat?

– Nos, én a Szellemet érzékelem, és az angyalok szellemlények. Hogy látom-e őket? Nem mindig, de néha igen.

A látás ebben az esetben helytelen kifejezés. A csodák pillanatai váratlanul érnek bennünket, ahogy az angyalok is váratlanul mutatták meg magukat előttem. Hogy az angyalok szárnyas lényként, fénylényként vagy ember alakban tűnnek fel – vagy egyáltalán nem mutatkoznak –, az a szemlélődő lelkiállapotától, a hitünk jellegétől és az aktuális körülményektől függ. Nem zárhatjuk le sem az elménket, sem az istenekkel teli világegyetem megértését olyan lakatokkal, amelyek kinyitása abszolút bizonyítékokat követel. Ahogy Mary Oliver írta The World I Live In című költeményében: „Ha angyalok vannak a fejedben, csak akkor fogsz talán egyszer látni egyet.”

Hadd hozzak pár példát! A színek érzékelése egyénenként és a körülményektől függően változik. Mindig megdöbbent, hogy a vak masszőröm milyen tisztán tapasztal számára nem látható dolgokat. A kezével érzékeli a színeket. Ujjbegyeivel érzi az aurát, amit még a látók közül is kevesen képesek érzékelni. Traumatikus helyzeteket átélt barátaim közül többen is beszámoltak nekem fénylények, angyalok megjelenéséről és beavatkozásáról, akik vigaszt nyújtottak nekik, és enyhítették félelmeiket.

AZ ANGYALOKKAL KAPCSOLATOS TAPASZTALATAIM

A magam részéről egészen biztos vagyok abban, hogy tapasztaltam már angyali beavatkozásokat. Egyrészt éreztem a jelenlétüket, másrészt csodák, múló fény-képek és hihetetlen gyógyulások tanúja voltam. Azon az éjszakán, amikor a lányom megfogant, fizikailag nem láttam, de hallottam az angyalokat. Jelenlétük a legszebb zenében nyilvánult meg, amit valaha a fülem felfogott. A férjem is hallotta őket. A hang több háztömbön át követett minket, miközben a coloradói Boulder Creek mellett sétáltunk. Milyen gyönyörű körülmény ez ahhoz, hogy egy gyermek megfoganjon!

Egy időben, amikor nem voltam valami jó lelkiállapotban, mert szellemileg és érzelmileg egyaránt kimerültem, egy kellemetlen energia jelenlétét éreztem, amelyet csak démonikusnak tudok nevezni. Velem maradt egy ideig, tárgyakat dobált, fizikailag lefogott az ágyban. Még a barátaimat és a kutyámat is megijesztette. Végül, miután felismertem, hogy ez az energia egy bennem lévő rossz szándékot tükröz, erős akarattal, angyali invokációval, megbocsátással és szeretettel sikerült elűznöm.

Történeteimmel azt szeretném alátámasztani, mekkora szerepünk van abban, hogy jó vagy rossz dolgok vesznek-e körül bennünket. Semmi sem csak úgy történik velünk. A spiritiszta hitvallás szerint mi magunk teremtjük a boldogságunkat vagy a boldogtalanságunkat, azáltal, hogy engedelmeskedünk-e a spirituális törvényeknek.

Episzkopális neveltetést kaptam, anyai ágon római katolikus nagynénik, nagybácsik és unokatestvérek spirituális energiáiba burkolózva nőttem fel, akik Szűz Máriához, szentekhez, angyalokhoz, Istenhez és Krisztushoz imádkoztak. Élveztem a spirituális lények légióinak elérhetőségébe vetett hitüket. Élethosszig tartó miszticizmusom akkor kezdődött, amikor ötéves koromban hirtelen egy női hang énekét hallottam odakintről. Abban a gyönyörű pillanatban, azon a havas, szeles téli reggelen tudtam, hogy „Isten felesége” áll az ajtónkban. Elmondtam anyámnak, hogy Isten felesége szólt hozzánk. Hallottam a hangját az eresz alatt; hideg van odakint, be kell engednünk. Egy csésze kávét kér. Anyám nem habozott. Kávét főzött magának és Isten feleségének, aztán leültünk a konyhaasztalhoz, és beszélgettünk. Anyám kérdéseket tett fel, én pedig közvetítettem, amit Isten felesége válaszolt. Katolikus rokonaim számára ez szentségtörésnek tűnt, de apám családjában szinte normális eseménynek számított: jó néhány spiritiszta volt közöttük, akik szeánszokon vettek részt, és állandóan halott rokonokkal, szellemekkel és angyalokkal beszélgettek.

Gyerekkoromban rengeteg pletykát, anekdotát és szájról szájra terjedő történetet hallottam szomszédoktól, rokonoktól és barátoktól. „Túlvilági” látomásaik – amelyek egy titokzatos, láthatatlan világról szóltak, lehetetlennek tűnő, de nagyon is valóságos részletekkel – beleégtek az emlékezetembe. Életre szóló alapkővé váltak például számomra Arzelia nagynéném történetei, aki spiritiszta médiumként tevékenykedett. A más dimenziókból érkező titokzatos látogatók tehát már korán felkeltették az érdeklődésemet.

Sokan azt gondolhatják, hogy az Isten feleségével folytatott beszélgetésem a túlpörgött gyermeki képzelet mellékterméke volt, pedig ugyanazt a fajta fantáziát tükrözte, amelyet a kreatív emberek folyamatosan fejlesztenek és használnak. Ha az édesanyád gyerekkorodban könyveket olvasott neked, az édesapád festett, vagy festésre bátorított, esetleg angyali lényekkel folytatott beszélgetéseket (ahogy az enyém tette), azzal az „angyali agyterületedet” edzette. William Blake angol költő gyermekként angyalokat látott az ablakokban. Felnőttként Menny és pokol házassága című kötetében adta közre költői látomásait. A gyerekek a kreatív képzelet segítségével fejlesztik képességeiket, hogy később kapcsolatba léphessenek a magasabb dimenziók lényeivel. Ez a törekvés nem csupán a túlzottan aktív képzelet kifejeződése. A misztikus gyermekek, úgy hiszem, mélyen misztikus felnőttekké válnak.

Ám a szülők félelme, hogy az ilyen gyerekek zavart egyéniségekké fejlődnek, hajlamos háttérbe szorítani a korai misztikus tapasztalatok értelmezését. A szellemvilág gyakran összezavar minket. Az emberek tapasztalati lények, és a legtöbb felnőtt csodákra való fogékonysága már a múlté. Csak abban bíznak, amit az érzékszerveikkel vagy az értelmükkel fel tudnak fogni, ezért megkérdőjelezik mindazt, ami a hatodik érzékük ajtaján kopogtat. Az égi üzenetet képzelődésnek, álomnak vagy véletlennek bélyegzik, elutasítva a tartalmát. Talán még ennél is rosszabb, ha a misztikus élményeket hallucinációnak tekintik. A más dimenzióból, alternatív világokból vagy a létezés más síkjairól származó lények megzavarják azt az intellektuális igényüket, hogy a véletlenszerű eseményekből szilárd, ellenőrizhető tudatot teremtsenek. Az angyalok és a bukottak így az isteni elme kimondhatatlan misztériumának részévé válnak.

Édesanyám nem vette el a kedvemet attól, hogy Isten feleségével beszélgessek. Amikor idősebb lettem, rájöttem, hogy Isten felesége, akit gyermekként megismertem, Ízisz volt, az egyiptomi istennő. Ez az angyali, gyönyörű, majdnem emberi, szárnyas lény, tele a levegő, a felhők, a szél és az erdők energiájával, lenyűgözött. Istennel ellentétben – aki a főutcán álló magányos katedrálisában rejtőzködött – Ízisz azonnal meg tudott jelenni, amikor csak szükségem volt rá. Néha elérhetőbb volt, mint egy hús-vér anya, ezért úgy gondoltam rá, mint a másik anyámra. Később, felnőtt nőként megtaláltam a képmását a kopt keresztény templomokban. Ott Jézus anyjának, Máriának a köpenyét viselte, és kísérők vették körül, akiket a koptok angyalokként azonosítottak. Hasonlítottak az ókori egyiptomiak szárnyas ba-lelkeire; vagyis szárnyas lények voltak, emberi fejjel. Magyarán: Máriát kerubok kísérték, Íziszt pedig ba-lelkek.

Vajon gyerekkoromban tényleg Isten feleségét, Íziszt láttam fehér és kék ruhába öltözötten az ajtónk előtt? Igen. Nem fizikai szemmel láttam, de teljesen biztos vagyok benne, hogy ő volt az. Akkoriban még egyáltalán nem hallottam Íziszről, képeket sem láttam róla, de lenyűgözött a jelenléte. Ismertem őt. Pontosan úgy jelent meg a lelki szemem előtt, ahogyan a régiek leírták. Úgy közeledett felém, mint egy hírnök. „Istenség vagy angyal volt?” – kérdezhetnétek. „Nem mindegy?” – felelném. Az angyalok minden kultúrában és vallásban megjelennek. Van, aki az ilyen lényt istenségként, más dévaként, megint más angyalként azonosítja. De vajon valóságosak vagy képzeltek? Nagyon jó kérdés! A könyv vége felé közelebbről is meg fogjuk ezt vizsgálni.

AZ ANGYALOK SZEREPE

A templomban és a szülőktől kapott gyermekkori leckéktől eltekintve a legtöbben a Szentírásból és a mitológiából értesülünk a mennyei hírnökök létezéséről. Vajon az angyalok eredetének és rendeltetésének egyik változata igazabb lenne, mint a másik, csak azért, mert történetesen régebbi? Nem igazán. Én inkább azt tartom meglepőnek, hogy ezekről az angyalmegfigyelésekről más-más időben és térben mennyire hasonlóan számolnak be a különböző vallások.

Az isteni hírnökökbe vetett hit fellelhető minden nagyobb vallásban. Az angyalok és a szellemlények mint Isten – a végső valóság – hírnökei szinte minden nyugati és keleti hithagyományban megjelennek. Véleményem szerint minden szellemlény az angyalok kategóriájába tartozik, akár van szárnya, akár nincs. Amíg egy nagyobb szellemi parancsnokság rétegzettségében, ha úgy tetszik, hierarchiában léteznek, addig akár angyaloknak is nevezhetem őket.

Az angyal szó a görög vagy olasz angelos (hírnök) szóból származik. A héber mal’akh szó Jehovától származó hírnökként azonosítja ezt a hírhozót, és olyan szavakkal társítja, mint a melek és a malachi, amelyek ugyanúgy „Isten hírnökeit” jelentik. A hírvivők más munkát is végezhetnek, de úgy tűnik, felbukkanásukkor Isten azt akarja közölni velünk, hogy az élet több, mint amit el tudunk képzelni. Az angyalok azért repülnek be az életünkbe, hogy arra emlékeztessenek: a világegyetemet egy döbbenetes isteni intelligencia teremtette és tartja fenn a maga rejtélyes indítékai miatt. Az Isten által az idők kezdetén megidézett angyalok magának az isteni teremtő intelligenciának a misztériumát árasztják ránk.

Isteni hírnökök a nyugati hagyományokban (a zsidó, a keresztény és az iszlám hitben), valamint a keleti hagyományokban (a hinduizmusban, a buddhizmusban és a sintoizmusban) egyaránt felbukkannak. Hasonló angyalok jelennek meg a Selyemút mentén kialakult vallási hagyományokban, különösen a zoroasztrizmusban és a jezidizmusban. Minden olyan vallásban, ahol az angyalok fénylényekként szárnyalnak, negatív megfelelőik sötét lényekként – a halál angyalaiként és bukottakként – mutatkoznak. És ott vannak a démonok és a nefilimek, a bukott angyalok „gyermekei”.

Mit kezdjünk az angyali lények ilyen változatos kínálatával? E kérdés megválaszolására törekedve megpróbálhatjuk meghatározni, mit gondolhatott Isten a teremtés kozmikus folyamata közben. Ebben a könyvben feltárjuk, hogy az angyalok (mint Isten küldöttei) és bukott testvéreik (mint az Istennek ellenszegülők) hogyan lépnek kapcsolatba az emberi lényekkel, akiknek Isten választási lehetőséget és szabad akaratot adott.

A legtöbb vallás azt állítja, hogy az angyaloknak az emberekkel ellentétben nincs sem választási lehetőségük, sem szabad akaratuk, sem lelkük. Feltételezem, hogy szabad akarat nélkül nem lenne szükség lélekre a fejlődéshez. Nem lenne szükség a karma feldolgozására. Nem lenne meg a tapasztalat bölcsessége sem. Az angyaloknak nincs karmájuk. Ők tökéletesek, és soha nem halnak meg.{1} Az emberek viszont a szabad akarat zűrzavarában élnek, és a lelkük igyekszik túlnőni halandói hibáikon. Bár én azon a véleményen vagyok, hogy az emberek nem fejlődnek angyalokká, Ralph Waldo Emerson misztikus költő azt állította, hogy „minden ember egy angyalt szemlél jövőbeli önmagában”. Talán valóban arra utalt, hogy az emberek angyalokká válnak, de én ezt úgy értelmezem, hogy az ember arra vágyik, hogy a jövőben angyali fénylény legyen.

De mi is pontosan az angyalok feladata? Ha az álmaim pontosak, az angyalok segítenek nekünk a fejlődésben és a karmánk feldolgozásában. A karma az a mintázat, amelyet az előző életünkben hozott döntéseink eredményeképpen tapasztalunk. Ezt az egyik álmomban értettem meg, amikor egy csillagfényes konyhában találtam magam, ahol egy hatalmas kondér levest kevertem, és öt rokonszenves angyallal dolgoztam. Az üstbe négyzet, háromszög, téglalap, trapéz alakú színes, zselatinszerű lapokat helyeztünk.

A kozmikus levesben lebegő geometriai alakzatokban asztrológiai mintákat ismertem fel. Amikor rájöttem, hogy a lapok néha elcsúsznak egymáson, és a helyükre rögzülve felvillannak, izgatott lettem. Abban a pillanatban megértettem, hogy az angyalokkal közösen létrehozott konfigurációink születési horoszkópokat alkottak. Minden egyes minta egy-egy életleckéhez kapcsolódott, amit egy adott léleknek meg kellett tanulnia. Nagyon megtisztelve éreztem magam, hogy az angyalokkal együtt dolgozva olyan lehetőségeket alakíthattam ki, amelyek bizonyos személyek élettörténetében kibontakozhatnak. Fogalmam sincs, hogy kinek az életét, a múltját, a jelenét vagy a jövőjét teremtettem.

Végül megláttam egy szokatlan mintát, amely nagyon izgatott, és odakiáltottam az angyaloknak:

– A mindenit, ezt nézzétek! Ez tökéletes!

Erre az angyalok tapsolni kezdtek, elmosolyodtak, és azt mondták:

– Akkor jó. Ugorj bele!

Ez az erőteljes álom arról szólt, ahogy a születésem előtt ott álltam a csillagok fényében az angyalokkal, és megalkottuk az életemet. Talán mindenki ezt teszi…

Ismétlem, emberi ügyekben az angyalok a lélek fejlődését segítik. Látják a múlt és a jövő eseményeit, mert minden dimenzióban és dimenziókon kívül is léteznek, amelyek mind a mindenség elméjéhez térnek vissza; a mindenség pedig Isten egyetemes életereje.

AZ ANGYALOK TERMÉSZETE

Az angyalok bármilyen formát ölthetnek. Ha a helyzet úgy kívánja, emberi alakban is megjelenhetnek. Egyes embercsoportok a közösség társadalmi vagy vallásos kondicionáltsága miatt sajátos módon látnak, álmodnak vagy élnek át látomásos élményeket. Ezt az antropológusok kulturális mintázatnak nevezik, és magyarázatot adhat arra, hogy „a könyv népe”{2} miért látja hasonló módon az angyalokat, a keleti hagyományban viszont a dévák miért jelennek meg másképp. Az égi látomások alkalmazkodnak a látó felfogásához.{3}

Minél többet tudtam meg az angyalokról, annál jobban érdekeltek. Kik ezek a lények, akik annyira lenyűgöztek? Egyesek szerint Isten az angyalokat külön fajként teremtette. Ez vagy igaz, vagy nem, de az embereknek és az angyaloknak közös az eredetük abban az értelemben, ahogy a legtöbb élőlény – a béka, a madár, a macska és az ember is – hasonlít egymáshoz, legalábbis az embrionális szakaszban. A genetikai tervezés határozza meg a végeredményt. Úgy tűnik, a teológia és a fizika egyetért abban, hogy az angyalok és az emberek egyaránt fényből állnak. Az emberek talán többé-kevésbé fagyott fényből.

Azt is el kell mondani, hogy akárcsak az emlősök, az angyalok is egyfajta struktúrába rendeződnek. Minden vallási hagyomány hét vagy kilenc, mennyországból, pokolból vagy egyéb létsíkból álló hierarchiát ír le. Ezeken a síkokon belül számtalan angyali vagy isteni lény lakik. Az angyali seregek hierarchiáján és a félisteneken túl találjuk az Istenséget. Kozmikus lényegisége annyira elmondhatatlannak tűnik, hogy az emberek a végső igazságnak vagy a végső valóságnak tartják.

Bár úgy tűnik, hogy az angyalok különféle megjelenése, formája, célja mögött intelligens tervezés áll, nem minden angyal egyforma, és nem mindegyiknek ugyanaz a célja. A hindu dévák (isteni lények) rengeteg emberi életen és tudatállapoton keresztül fejlődnek, hogy elérjék isteni státuszukat. A mormonok pedig úgy hiszik, hogy a Mormon könyvét Moróni angyal diktálta pátriárkájuknak, Joseph Smithnek. A mormonok Morónit a nefiták utolsó nagy vezetőjeként azonosítják, aki végül felemelkedett az emberi életen túlra. Lehet, hogy az emberek angyalokká válásához inkább mentális, mint fizikai fejlődésre van szükség.

Talán fontosabb, hogy úgy gondolkodjunk, ahogyan az angyalok gondolkodnak. Talán minél inkább megértjük, hogy az egész teremtés – angyalokkal és emberekkel – Isten elméjéből származik, annál közel kerülnek egymáshoz az emberek és az angyalok. Ezt a kapcsolatot támasztja alá az angyalokról szóló irodalom gazdagsága. Véleményem szerint az angyalok nemcsak jelképek, hanem valóban léteznek, de nehezen tudjuk kifejezni, hogyan. Nem feltétlenül népszerűbbek most, mint más korokban. Valójában sosem feledkeztünk meg róluk. Az angyali jelenésekről szóló beszámolók sok-sok ezer évvel ezelőtt keletkeztek. Az azonban a tudatosságról alkotott felfogásunkkal együtt változik, ahogyan az angyalokról és a céljaikról beszélünk.

Miért találunk olyan sok beszámolót az angyalokról? Talán ugyanúgy vágyunk arra, ami a fátylon túl van, mint ahogy a lazacok úsznak egy olyan otthon felé, amelyet valójában soha nem ismertek. Azt is mondhatnánk, hogy ez a DNS-ünkbe van kódolva.

Az emberek válaszokra és rendre vágynak. Akár vallásosként, akár spirituálisként vagy antispirituálisként határozzuk meg magunkat, az egyik leggyakrabban feltett kérdés ezen a bolygón az: „Miért vagyok itt?”

Az élet értelmére a vallások próbálnak választ adni. Minden vallás hajlamos arra, hogy a válaszait szabályokba és intésekbe csomagolja, de egyetlen hitrendszer sem tantételek lefektetésével indul; azt a legtöbbször angyali beavatkozás vagy misztikus megjelenés előzi meg. Egy angyal megjelenik, átad egy üzenetet, és az mindent megváltoztat.

A vallás ott kezdődik, amikor az emberek megpróbálják értelmezni, hogy az üzenet mit jelent, kinek szól, és azáltal nyernek erőt és hatalmat, hogy követőket és híveket gyűjtenek. A hitgépezetnek szüksége van követőkre, hogy az intézmény lendülete megmaradjon. Véleményem szerint ez az a pont, amikor az angyalok elhagyják a helyszínt. Egy szilárd vallási tétel emlékműve nélkül az angyalok megjelenése magányos, misztikus élmény marad.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 Budapest, Múzeum krt. 23.

konyvesbolt@edesviz.hu
00-36-30-919-5314

ÉDESVÍZ + magazin
ÉRDEKES INFORMÁCIÓK SZERZŐKRŐL ÉS KÖNYVEKRŐL
CIKKEK AZ ÖNFEJLESZTÉS - ÉLETMÓD - SPIRITUALITÁS -
PSZICHOLÓGIA - EZOTÉRIA - COACHING - YOUNG ADOULT TÉMAKÖREIBEN
BLOGGEREK KÖNYVAJÁNLÓI

Keresd a www.edesvizkiado.hu címen

{1} Nem minden vallás hisz ebben.

{2} Az ábrahámi monoteista hitek írott szövegeinek hívei.

{3} Robert Moss: Tudatos álmodás. Édesvíz Kiadó, Budapest, 2002.